Psichiatrija Lietuvoje

Psichiatrija Lietuvoje – Lietuvos medicinos dalis; psichiatrija.

Istorija 
Pirmoji psichiatrijos ligoninė Lietuvoje buvo įkurta 1632 m. Vilniuje, prie šv. Kryžiaus bažnyčios.

Problemos 

Lietuvoje dominuoja gydymas vaistais. Psichoterapija sunkiai prieinama. Valstybinė ligonių kasa per mažai ir neadekvačiai finansuoja psichoterapijos paslaugas.

Viena didžiausių problemų Lietuvoje – psichikos sveikatos priežiūros specialistų – ypač psichoterapeutų – trūkumas. Jų etatai daugelyje pirminių psichikos sveikatos centrų (PSC) nenumatyti, o galimybių teikti ir antrinio lygio paslaugas PSC centrai neišnaudoja. Iš Privalomojo sveikatos draudimo fondo lėšų finansuojami psichoterapijos 24 seansai per kalendorinius metus. Jų ilgalaikei terapijai nepakanka. Formaliai yra numatyta galimybė, kad įvertinus psichoterapinio gydymo reikalingumą ir suderinus su teritorine ligonių kasa, iš Privalomojo sveikatos draudimo fondo biudžeto lėšų gali būti mokama ir už didesnį seansų skaičių. Valstybinėje psichikos sveikatos strategijoje numatyta psichoterapijos paslaugų plėtra iki šiol nėra tinkamai įgyvendinta.

Daliai pacientų visiškai nereikia medikamentinio gydymo. Medikai dalį psichinės sveikatos profilaktinių programų turėtų perduoti ugdymo įstaigoms (vaikų darželiams, mokykloms). Aktyviau galėtų veikti psichologai, socialiniai darbuotojai, slaugytojos, kuriuos paruošti trunka trumpiau nei psichiatrus. Be to, daugeliu atveju žmonėms priimtiniau kreiptis į šiuos specialistus, o ne į psichiatrus. Į psichikos sveikatos stiprinimą būtina įtraukti visuomenę – švietimo, socialinės apsaugos įstaigas, darbdavius, bendruomenę, kadangi žmogaus psichikos sveikata priklauso ne tik nuo jų įgimtų ir įgytų savybių, bet ir nuo jį supančios aplinkos, kurioje jis gyvena. Būtina dar ankstyvoje vaikystėje rūpintis dvasiškai stiprios asmenybės vystymuisi, kadangi vaiko charakteris formuojasi iki 12 metų. Psichikos sveikatos specialistai galėtų konsultuoti pedagogus, skaityti paskaitas mokytojams, tėvams, vaikams.

Organizacijos 
 Valstybinis psichikos sveikatos centras
 Vilniaus universiteto Psichiatrijos klinika
 LSMU Medicinos akademija, Psichiatrijos klinika
 Lietuvos psichiatrų asociacija, Prezidentas doc. Alvydas Navickas
 Lietuvos vaikų ir paauglių psichiatrų draugija, prezidentė Goda Bačienė

Ligoninės 
 Vilniaus miesto psichikos sveikatos centras (Vasaros g. 5)
 Respublikinė Vilniaus psichiatrijos ligoninė (Parko g. 15, Naujoji Vilnia)
 Rokiškio psichiatrijos ligoninė, įkurta 1974 m. Vadovas Algimantas Liausėdas
 „Ąžuolyno klinika“, pirmoji Lietuvoje privati psichiatrijos klinika, Vilnius (nuo 2010 m. birželio 28 d.), vadovas, psichiatras Dainius Stasiūnas
 Švėkšnos psichiatrijos ligoninė, įkurta 1956 m., Aušros g. 27, LT-99382 Švėkšna

Teismo psichiatrija Lietuvoje 
Teismo psichiatrija Lietuvoje:
 Valstybinė teismo psichiatrijos tarnyba prie SAM, atlieka teismo psichiatrijos, teismo psichologijos ekspertizes, teikia specialisto išvadas pagal prokurorų ir ikiteisminio tyrimo įstaigų pareigūnų užduotis
 Lietuvos teismo psichiatrijos asociacija, vienija įvairių profesijų specialistus ir kitus asmenis, Lietuvos Respublikos piliečius, dirbančius teisėsaugos, teismo psichiatrijos, psichologijos ir nusikaltimų prevencijos srityje.

Šaltiniai